**ELŐTERJESZTÉS**

Tiszavasvári Város Önkormányzata Képviselő-testületének

2022. május 30-án tartandó rendes nyílt ülésére

Az előterjesztés tárgya: **A jelzőrendszeres házi segítségnyújtásra és a fogyatékos személyek otthonára vonatkozó 2022. évi Támogató Okiratok jóváhagyásáról**

Melléklet: -

A előterjesztés előadója: Szőke Zoltán polgármester

Az előterjesztés témafelelőse: Krasznainé dr. Csikós Magdolna igazgatási és szociálpolitikai osztályvezető

Ügyiratszám: TPH/680/2022.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Szociális és Humán Bizottság | SZMSZ 5. melléklete 1.9. |
| Pénzügyi és Ügyrendi Bizottság | SZMSZ 4. melléklete 1.30. |

Az ülésre meghívni javasolt szervek, személyek:

|  |  |
| --- | --- |
| Makai Jánosné- Kornisné Központ intézményvezető | szeszk@gmail.com |

Tiszavasvári, 2022. május 24.

**Krasznainé dr. Csikós Magdolna**

**témafelelős**

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520-500, 42/520-556 Fax.: 42/275–000 e–mail: tvonkph@tiszavasvari.hu

Témafelelős: Krasznainé dr. Csikós Magdolna

**E L Ő T E R J E S Z T É S**

**- a Képviselő-testülethez -**

**A jelzőrendszeres házi segítségnyújtásra és a fogyatékos személyek otthonára vonatkozó 2022. évi Támogató Okiratok jóváhagyásáról**

Tisztelt Képviselő-testület!

**A Kornisné Liptay Elza Szociális és Gyermekjóléti Központ** (a továbbiakban: Kornisné Központ) 4440 Tiszavasvári, Vasvári Pál u. 87. sz. alatti intézmény által biztosított idős, és fogyatékos személyek részére nyújtott bentlakásos ellátások közül a Kornisné Központ **a fogyatékos személyek bentlakásos ellátása állami feladatot Támogatói Okirat alapján biztosítja.**

A Slachta Margit Nemzeti Szociálpolitikai Intézet 2022. április hónapban közölte és utalta ki a beküldött szerződéskötési dokumentumok alapján a fogyatékos személyek otthona finanszírozását, mely 2022. évre 112.189.581 Ft.

Az előző évek támogatásai az alábbi összegekben alakultak:

2018. év 117.975.264 Ft

2019. év 103.356.947 Ft

2020. év 106.517.793 Ft

2021. év 106.517.793 Ft

A 2022. évi költségvetési tervadatok és az azóta történt változások alapján jelentős bér és dologi többletkiadásaink várhatóak.

A **béremelkedésekből** kimutatható emelkedés csupán **14.828.660 Ft, mely nem tartalmazza a más forrásból befolyó** 25.003.889 Ft szociális ágazati pótlék és a 7.386.718 Ft egészségügyi pótlék összegét.

Így a megítélt 2022. évi támogatás még a felmerülő plusz bérköltségünk felét sem fedezi le.

**Az elmúlt hónapokban jelentős élelmiszer áremelkedéssel kell szembenéznie az önkormányzatnak.**

Az intézmény vezetője az alábbiakról tájékoztatott a jelenlegi helyzettel kapcsolatban:

Időközben egyes szállítók vis maior helyzetre hivatkozva elálltak a szerződésben rögzített árak alkalmazásától. Indokaik között szerepelt, hogy a világgazdaság minden területén ellátási, termelési és alapanyag hiányok alakultak ki. Sőt jelezték, hogy ha a helyzet tovább romlik, azonnal átállnak napi áras számlázásra. A tojás árára az egyik szállító pl. nem tud fix árat meghatározni egy hónapra sem, ezért hetente a csütörtöki napokon közli az intézménnyel a következő hétre alkalmazott szállítási árat.

A jelenlegi piaci helyzetre való tekintettel nem tudjuk megmondani, hogy 2022. évben várhatóan milyen nagyságrendű kiadással számolhatunk az élelmiszerek beszerzése során. Az árak jelentős emelkedése miatt a 2022. évi költségvetésben jóváhagyott nettó 63.286.240 Ft helyett nettó 74.919.900 Ft lesz a várható élelmiszerek beszerzésének költsége. A nettó 11.633.660 Ft plusz kiadás 18,28 %-os növekedést jelent a tervezethez képes a jelenleg alkalmazott árak mellett."

Az utolsó bekezdésben leírt nettó 11.633.660 Ft-ból **a fogyatékos ellátást érintő többlet kiadás nettó 3.590.147 Ft. Áfával növelten az emelkedés 4.323.255 Ft a költségvetésben tervezethez képest. Sajnos az árak tovább fognak emelkedni a szállítók információi alapján.**

Az Önkormányzatnak az előző években is már jelentős összeggel kellett kiegészítenie ennek a feladatnak a finanszírozását saját erőből. A jelenlegi helyzet azonban nem csupán a béremelkedésekből, hanem a rezsi és élelmiszerárak emelkedéséből kifolyólag nagyon nehéz helyzetet vetítenek előre.

**Az előzetes számítások alapján kezdeményeztük az önkormányzat nevében 2022. évre a fogyatékos személyek otthona esetében a már kiutalt 112.189.581 Ft támogatáson felül az alábbi többlettámogatást:**

bértámogatás igény 9.156.872 Ft

14.828.660 Ft- (112.189.581 Ft-106.517.793 Ft)= 14.828.660. Ft- 5.671.788 F

eredeti dologi többlettámogatás igény 34.970.261 Ft

azóta felmerült élelmiszerárak emelkedése miatti többlettámogatás igény 4.323.255 Ft

**Összes többlettámogatás igény: 48.450.388 Ft**

Ezen többlettámogatási igények elbírálása jelenleg a Szociális Ügyekért Felelős Államtitkár előtt van elbírálás alatt.

A **jelzőrendszeres házi segítségnyújtást** önként vállalt feladatként végzi a Kornisné Liptay Elza Szociális és Gyermekjóléti Központ önkormányzati intézmény, melynek finanszírozása a Tiszavasvári Város Önkormányzata és a Nemzeti Szociálpolitikai Intézet között létrejött Támogatói Okirat alapján történik.

Ezen ellátás finanszírozása évek óta változatlan összeggel történik. Az idei évben is 170 db jelzőkészülék működtetését vállalta az önkormányzat. A 2022. évre a meghatározott alaptámogatás általános összege 500.000 Ft/év/szolgálat, valamint az egy feladategységre jutó támogatás általános összege 24.600 Ft/év. Ezek alapján Tiszavasvári Város Önkormányzata a 2022. évre a jelzőrendszeres házi segítségnyújtás feladatra 4.682.000 Ft működési támogatást kap Támogatói Okirat alapján.

A Slachta Margit Nemzeti Szociálpolitikai Intézet 2022. április hónapban közölte és utalta ki a beküldött szerződéskötési dokumentumok alapján a jelzőrendszeres házi segítségnyújtás finanszírozását.

A Támogató okiratok aláírt példányait május 19. és 20. napján kaptunk meg postai úton. Ezeket a határozat-tervezethez melléklem, és kérem az utólagos jóváhagyásukat.

Kérem a Tisztelt Képviselő-testületet, hogy az előterjesztést megtárgyalni, a határozat-tervezetet elfogadni szíveskedjenek.

Tiszavasvári, 2022. május 24.

**Szőke Zoltán**

**polgármester**

**HATÁROZAT-TERVEZET**

**Tiszavasvári Város Önkormányzata**

**Képviselő-testülete**

**………../2022. (V.30.) Kt. számú**

**határozata**

**A jelzőrendszeres házi segítségnyújtásra és a fogyatékos személyek otthonára vonatkozó 2022. évi Támogató Okiratok jóváhagyásáról**

Tiszavasvári Város Önkormányzata Képviselő-testülete az alábbi határozatot hozza:

I. A határozat 1. sz. melléklete alapján jóváhagyja a jelzőrendszeres házi segítségnyújtásra vonatkozó Támogatói Okiratot, az abban szereplő tartalommal.

II. A határozat 2. sz. melléklete alapján jóváhagyja a fogyatékos személyek otthonára vonatkozó Támogatói Okiratot, azzal a kikötéssel, hogy a többlettámogatásra vonatkozó Slachta Margit Nemzeti Szociálpolitikai Intézet, valamint az Emberi Erőforrások Minisztériuma, szociális ügyekért felelős államtitkára részére már megküldött többletigényét fenntartja **48.450.388 Ft** összegben.

III. Felkéri a polgármestert, hogy jelen döntésről tájékoztassa a Kornisné Liptay Elza Szociális és Gyermekjóléti Központ intézményvezetőjét.

**Határidő:** azonnal  **Felelős**: Szőke Zoltán

polgármester